Imtella' Diċembru 19, 2021 Ritratti: junioreurovision.tv Ike Mizzi u Kaya Gouder Curmi għadhom kif taw wirja eċċellenti fil-finali tal-Junior Eurovision Song Contest (JESC) f'Pariġi. Id-dwett Malti seraq il-qlub tal-udjenza minnufih b'kompliċità liema bħalha. Filwaqt li Kaya laħqet diversi noti għoljin f'kemm trodd salib, Ike rnexxielu jsaħħar il-pubbliku preżenti b'lirika rap spettakolari. L-entużjażmu tal-udjenza akkumpanja s-silta 'My Home' mill-bidu sal-aħħar. Malta kantat fir-raba' post tal-finali tal-JESC wara l-Ġermanja, il-Georgia u l-Polonja. Il-votazzjoni mistennija terġa' tinfetaħ għal kwarta biss wara li jitkantaw is-siltiet kollha. Il-pubbliku jista' jivvota sa massimu ta' tliet pajjiżi. Tista' tivvota lid-dwett Malti onlajn billi żżur din il-websajt . Tista' tifhem aħjar kif għandek tivvota billi tara dan il-filmat . Il-finali tal-JESC qed tixxandar b'mod dirett minn Pariġi fuq TVM u fuq tvm.com.mt . Ara wkoll: DIRETT: Id-dwett Malti Ike u Kaya dalwaqt fuq il-palk tal-finali tal-JESC